На основу члана 17. став 2. Закона о утврђивању јавног интереса и посебним поступцима ради реализације пројекта изградње инфраструктурног коридора ауто-пута E-761, деоница Појате - Прељина („Службени гласник РС”, број 49/19) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О КРИТЕРИЈУМИМА И НАЧИНУ ИЗБОРА СТРАТЕШКОГ ПАРТНЕРА И СТРУЧНОГ НАДЗОРА НАД ИЗВОЂЕЊЕМ РАДОВА НА РЕАЛИЗАЦИЈИ ПРОЈЕКТА ИЗГРАДЊЕ ИНФРАСТРУКТУРНОГ КОРИДОРА АУТО-ПУТА E-761, ДЕОНИЦА ПОЈАТЕ - ПРЕЉИНА („МОРАВСКИ КОРИДОР”)

Члан 1.

У Уредби о критеријумима и начину избора стратешког партнера и стручног надзора над извођењем радова на реализацији пројекта изградње инфраструктурног коридора ауто-пута E-761, деоница Појате - Прељина („Моравски коридор”) („Службени гласник РС”, број 55/19), члан 2. мења се и гласи:

„Члан 2.

Избор стратешког партнера врши Влада, на предлог Радне групе образоване Одлуком о образовању Радне групе за избор стратешког партнера у циљу реализације пројекта изградње инфраструктурног коридора аутопута Е-761, деоница Појате - Прељина („Моравски коридор”) („Службени гласник РС”, бр. 54/19 и 62/19, у даљем тексту: Радна група Владе).

Избор вршиоца стручног надзора врши Влада, на предлог Радне групе образоване Одлуком о образовању Радне групе за избор стручног надзора у циљу реализације пројекта изградње инфраструктурног коридора ауто-пута Е-761, деоница Појате - Прељина („Моравски коридор”) („Службени гласник РС”, бр. 38/20 и 156/20, у даљем тексту: Радна група Владе за избор вршиоца стручног надзора).”

Члан 2.

Назив главе IV. НАЧИН ИЗБОРА СТРУЧНОГ НАДЗОРА мења се и гласи:

„IV. КРИТЕРИЈУМИ ЗА ИЗБОР ВРШИОЦА СТРУЧНОГ НАДЗОРА”.

Члан 3.

После члана 16. додаје се назив члана 17, а члан 17. мења се и гласи:

„6. Општи критеријуми

Члан 17.

Општи критеријуми су услови које подносилац пријаве мора обавезно да испуњава и што га квалификује за учествовање у поступку за избор у складу са чланом 11. ове уредбе.

Општи критеријуми се не бодују.

Подносилац пријаве може бити домаће или страно правно лице, конзорцијум домаћих и/или страних правних лица.

Општи критеријуми за вршиоца стручног надзора су:

1) испуњеност услова за обављање професионалне делатности;

2) финансијски и економски капацитет;

3) технички и стручни капацитет;

4) да је регистрован код надлежног органа, односно уписан у одговарајући регистар;

5) да подносилац пријаве и његов законски заступник у периоду од претходних пет година од дана истека рока за подношење пријаве нису правноснажно осуђивани, осим ако правноснажном пресудом није утврђен други период забране учешћа у поступцима набавки, за неко од кривичних дела у својству члана организоване криминалне групе и кривично дело удруживање ради вршења кривичних дела, за кривично дело злоупотребе положаја одговорног лица, кривично дело злоупотребе у вези са јавном набавком, кривично дело примања мита у обављању привредне делатности, кривично дело давања мита у обављању привредне делатности, кривично дело злоупотребе службеног положаја, кривично дело трговине утицајем, кривично дело примања мита и кривично дело давања мита, кривично дело преваре, кривично дело неоснованог добијања и коришћења кредита и друге погодности, кривично дело преваре у обављању привредне делатности и кривично дело пореске утаје, кривично дело тероризма, кривично дело јавног подстицања на извршење терористичких дела, кривично дело врбовања и обучавања за вршење терористичких дела и кривично дело терористичког удруживања, кривично дело прања новца, кривично дело финансирања тероризма, кривично дело трговине људима и кривично дело заснивања ропског односа и превоза лица у ропском односу;

6) да нема забрану обављања делатности, која је на снази у време објављивања Јавног позива и да није утврђено да је, у периоду од претходне две године од дана истека рока за подношење пријаве, повредио обавезе у области заштите животне средине, социјалног и радног права у складу са прописима Републике Србије или стране државе када вршилац стручног надзора има седиште на њеној територији;

7) да је измирио доспеле порезе, доприносе и друге јавне дажбине у складу са прописима Републике Србије или стране државе када вршилац стручног надзора има седиште на њеној територији или да му је обавезујућим споразумом или решењем, у складу са посебним прописом, одобрено одлагање плаћања дуга, укључујући све настале камате и новчане казне;

8) да није у стечају, да није неспособан за плаћање или у поступку ликвидације, да његовом имовином не управља стечајни (ликвидациони) управник или суд, да није у аранжману погодбе са повериоцима, да није престао да обавља пословну делатност или да није у другим ситуацијама које произлазе из сличног поступка према националним законима и прописима.

Утврђујући садржину Јавног позива Радна група Владе за избор вршиоца стручног надзора одређује потребни ниво капацитета општих критеријума из става 1. овог члана, као и одговарајући начин њиховог доказивања и доставља Министарству у циљу припреме и објављивања Јавног позива, у смислу члана 9. ове уредбе.”

Члан 4.

После члана 17. додају се назив и чл. 17а и 17б, који гласе:

„7. Посебни критеријуми

Члан 17а

Посебни критеријуми за вршиоца стручног надзора су услови на основу којих се оцењује пријава.

Пријаве се рангирају применом критеријума односа цене и квалитета, на основу збира бодова посебних критеријума и понуђене цене (рангира се на основу пондера одређених у Јавном позиву), тако да је прворангирана пријава са највећим бројем бодова.

Посебни критеријуми су:

1) пословни капацитет - професионално искуство подносиоца пријаве, до максимално 35 пондера;

2) људски ресурси - ангажовано стручно особље, до максимално 35 пондера;

3) понуђена цена - 30 пондера.

Утврђујући садржину Јавног позива Радна група Владе за избор вршиоца стручног надзора одређује потребни ниво капацитета посебних критеријума из става 1. овог члана, као и одговарајући начин њиховог доказивања и доставља Министарству у циљу припреме и објављивања Јавног позива, у смислу члана 9. ове уредбе.

Члан 17б

На поступак избора вршиоца стручног надзора сходно се примењују одредбе ове уредбе којима се уређује избор стратешког партнера.”.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

Број: 110-671/2021-1

У Београду, 28. јануара 2021. године

В Л А Д А

ПРЕДСЕДНИК

Ана Брнабић, с.р.